寄山臞滕主簿
作者：汪炎昶
朝代：宋

paragraphs: 臞仙非臞惟少肥，風骨聳峭無妍姿。
有口不餐世上味，頗黎琢盌盛珠璣。
手挼脚踏思爛熳，筆頭芳香擷江蘺。
出古彝鼎或莫識，欲爲平淡愈崛奇。
論攢衆口每如此，近日始讀閲古詩。
瘦勁老硬鐵詰曲，齟齬不棘險不巇。
此天與才未易學，太白吻喉賀肝脾。
我喜欲絕彼乃怪，頸被驚縮牢如龜。
深閟龍宮足瑰詭，犀燃惜僅一二窺。
詠歌盛功代有作，吉甫宗元愈奚斯。
鏗轟炳耀震宇宙，蕩滌萬世清風吹。
先生筆力妙如許，模雲繪月豈所宜。
何不飛霞綴爲佩，駟以玉虯翼兩螭。
直從崑崙閬風苑，橫絕四海窺荒維。
左拔太華取巉絕，右抉星宿分芒輝。
一跳突入東壁府，滌硯倒瀉銀河漪。
咀盤嚼誥繼雅頌，音被簫韶記之夔。
與儀鸞鳳舞百獸，垂億萬載無窮期。
夜夢群仙領此語，曰不如此材無施。
先生首塗定何日，願執鞭弭長相隨。